’n Boer van Delareyville in Noordwes is gisteroggend dood gevind met ’n enkele skietwond in die bors in die plaashuis waar hy sedert sy geboorte woon.
’n Buurman het kort ná 07:00 op mnr. Wessel Badenhorst (55) afgekom waar hy op die kombuisvloer gelê het.
Sy moordenaars het ’n deur oopgebreek om toegang tot die huis te verkry, het insp. Wilmarie van der Merwe, polisiewoordvoerder, gesê.
Hy het alleen op die plaas gewoon waar hy gebore is en grootgeword het, het mnr. Johnny van Biljon, ’n lewenslange vriend, gesê.
“Hy was ’n eerlike, reguit ou. As jy nonsens gepraat het, was hy nie skaam om dit vir jou te sê nie,” het Van Biljon gesê.